Lasse Myrvold

Lasse Mustafa Myrvold (født 10. juli 1953 i Stavanger, død 3. september 2006 i Bergen) var en norsk musiker, oppvokst i Stavanger, men først og fremst kjent som en del av musikkmiljøet i Bergen. Multikunstneren Pia Myrvold er hans søster.

Myrvold spilte i band som Johnny Banan Band, The Aller Værste!, The Beste og Kong Klang. Han sto også bak prosjekter som Stilleben, The Willkoks Talk og Göbbels a-go-go samt filmmusikken til Trond Kvists filmer Junkies og Velkommen hjem. 

Myrvold var i motsetning til det meste av pønkmiljøet ikke selvlært, men hadde klassisk skolering, noe Kringkastingsorkestret fikk merke da The Aller Værste! skulle opptre på Spellemannsprisutdelingen i 1981: Myrvold hadde skrevet et orkesterarrangement for sangen Bare ikke nok som var så komplisert at flere av orkestermedlemmene kom ut av det. 

Myrvold holdt et imponerende aktivitetsnivå frem til midten på 80-tallet, men samtidig som nyveiv-bølgen tok slutt og det ble vanskeligere å få gjennomført prosjekter, fikk Myrvold personlige problemer og ble mindre produktiv. Hans eneste fullengdes album på nittitallet er med gruppen Kong Klang. 

I 2005 fikk han påvist uhelbredelig prostatakreft, og han døde 3. september året etter. Dagen etter ble hyllestplata Dans til musikken, med blant andre DumDum Boys, Lars Lillo-Stenberg, Jan Eggum, Hopalong Knut, William Hut og Unge Frustrerte Menn gitt ut. Han rakk imidlertid å høre hele plata. Inntektene fra plata gikk til Myrvolds datter. En annen hyllestplate, som utelukkende bestod av undergrunnsband, var per 2007 også under utgivelse. 

Sykdommen forhindret ham imidlertid ikke fra å jobbe med en kommende plate sammen med Kristian Stangebye som han også samarbeidet med på prosjektene Göbbels a-go-go, The Willkoks Talk, Kong Klang, samt filmmusikken. Det albumet var ifølge Myrvold basert på en oktav på tretten toner. Platen var planlagt utgitt i 2007 med tittelen Göbbels a-go-go 13, men har per 2022 ikke blitt utgitt.

Diskografi
1983: Göbbels a-go-go – med Kristian Stangebye
1983: The Willkoks Talk – med Kristian Stangebye

The Aller Værste!
1980: Materialtretthet (album)
1980: Blålys/På vei hjem (singel)
1980: TAV! (EP)
1981: Disniland i de tusen hjem (album)
1981: Hakk/Bare feiginger (singel)
1986: Bare ikke nok (singel)

1999: The Aller Værste (album)
2007: Live 1980 (album)

The Beste
1985: En sang for åtte kroner
1987: Blått
2012: En sang for åtte kroner... & blått

Stilleben
1982: Stilleben

Kong Klang
1998: Jeg var caddy under golfkrigen (singel)
1999: Kong Klang (album)
2002: Logg (singel) – med Terje Dragseth
2005: Kvitekråkas song (album) – med Terje Dragseth
2018: Sjalusi (singel)

Deltar på 
 Torpedo Plater: Sjokk Rock (1980)
 Shit Tapes: 5000 råkks (1981)
 Sosialistisk opplysningsforbund: Prøve/Dokument SO's sommerskole "For full musikk" (1982)
 Pål Myrvold: Krokodille tårer (1982)
 Northampton Musicians Collective: Yours Truly Norwegian Would (1984)
 Voices of Wonder: Anarki & Kaos – Norsk punk '79–'81 (1992)
 Het Vinyl: Hulen fra a til å (1994)
 Ratataboo!: Grusomt vakker (1995)
 Ratataboo!: Spor i snøen (1995)
 Ratataboo!: Ratataboo! (1995)
 Butterfly Garden: For You (1996)
 Rec 90: Sinnssvakt bra – Det beste fra Bergen (1997)
 Folk & Røvere: Pille (1999)
 Folk & Røvere: Oslo (1999)
 Universal Music: Jeg gleder meg til år 2000 (1999)
 2005: Unidisc: Norsk musikk i 100 – Vol. 9: Dans til musikken
 2006: Gest: Dans til musikken
 2006: Jan Eggum: Solen skinner
 2006: Diverse musikere: Dans til musikken – utgitt som hyllest til Lasse Myrvold
 2007: Voices of Wonder: Anarki & Kaos 2
 2007: Lars Vaular: La Hat – Et nytt dagslys...
 2008: Oh No!: Mannen som elsket Yngve – album med musikk fra filmen med samme tittel
 2010: Grill Bill: Fri i morra
 2011: Terroristene: Steinalderen
 2012: Prisma Records: I Want The Beatles to Play at My Art Center!
 2016: C+C Records: Punx
 2018: Norsk Råkk: Helgardert

Referanser

Eksterne lenker 
 
 
  Et langt intervju med Lasse Myrvold ført i pennen av Tore Renberg.

Norske sangere
Norske gitarister
Norske organister
Personer fra Stavanger kommune